Sy Teenwoordigheid Gee Energie
Lewensbeginsel 4: Die bewustheid van God se teenwoordigheid gee ons ​​energie vir ons werk.
Ons maak 'n vreeslike fout as ons die lewe in aparte kompartemente deel. Ons mag dalk dink dat ons van Maandag tot Vrydag werk, Saterdag sosiaal verkeer en Sondag die Here aanbid. God het nie die lewe op dié manier ontwerp nie. As Jesus Christus ons Verlosser is, kan ons Hom nie uit enige deel van die lewe uitsluit nie. Dit is nie reg om 'n Sondagskoolklas te leer met alles in ons en dan die res van die week kronkelpaaie loop nie—ons moet Hom eer en verheerlik in alles wat ons doen. Wanneer ons aan Jesus toegewyd is, skakel ons die versoeking uit om ons werk net te doen om deur mense gesien te word. (Matt 6:24)
Bedoel ek dat jou daaglikse werk ook werk vir die Here is?Ja! Jou bediening is nie net wat jy by die kerk doen nie. Jy aanbid God elke dag van die week—op Sondag doen jy dit in die kerk; op Maandag tot Vrydag wys jy jou toewyding aan Hom deur jou werk goed te doen. Jou verhewe status as 'n kind van God maak jou werk 'n eer, en jou amp of werksplek behoort beter af te wees omdat jy daar is.
Jy dien die Here Jesus Christus. (Kol 3:24) Het jy 'n goeie getuienis in jou werksplek? Is jy een van jou maatskappy se getroue werknemers omdat jy God dien? Weerspieël jou houding die vreugde wat jy het omdat Hy die werklike hoof-uitvoerende beampte is? As dit so is, kry jy werklik die meeste uit jou werk.